**KLAIPĖDOS MIESTO SAVIVALDYBĖS TARYBA**

**FINANSŲ IR EKONOMIKOS KOMITETAS**

 **POSĖDŽIO PROTOKOLAS**

2019-03-29 Nr. TAR-25

 Posėdis vyksta 2019-03-27. Pradžia 13.00 val.

 Posėdžio pirmininkas – Rimantas Taraškevičius.

 Posėdžio sekretorė – Lietutė Demidova.

 Posėdyje dalyvauja komitetų nariai: Vygantas Vareikis, Andrej Kugmerov, Artūras Šulcas. Nedalyvauja Arūnas Barbšys, Jurij Šeršniov.

 Posėdyje dalyvavusių komiteto narių ir svečių sąrašai (priedai 1, 2) pridedami.

 DARBOTVARKĖ:

 1. Dėl UAB „Senasis turgus“ įstatinio kapitalo didinimo. Pranešėjas E. Simokaitis.

 2. Dėl Klaipėdos miesto savivaldybės tarybos 2017 m. gruodžio 21 d. sprendimo Nr. T2-347 ,,Dėl akcinės bendrovės „Klaipėdos energija“ 2018–2022 metų investicijų plano ir jo finansavimo šaltinių suderinimo“ pakeitimo. Pranešėja I. Kubilienė.

 3. Dėl Kompensavimo už neįrengtas automobilių stovėjimo vietas tvarkos aprašo ir sutarties formos patvirtinimo. Pranešėjas V. Lendraitienė.

4.Dėl Klaipėdos miesto savivaldybės tarybos 2017 m. liepos 27 d. sprendimo Nr. T2-187 „Dėl kultūros bei meno projektų finansavimo Klaipėdos miesto savivaldybės biudžeto lėšomis tvarkos nustatymo“ pakeitimo. Pranešėja E. Deltuvaitė.

5.Dėl Klaipėdos miesto savivaldybės tarybos 2018 m. rugsėjo 27 d. sprendimo Nr. T2-205 „Dėl Netvarkomo arba apleisto, arba nenaudojamo, arba naudojamo ne pagal paskirtį nekilnojamojo turto sąrašo patvirtinimo“ pakeitimo. Pranešėjas G. Pocius.

 6. Dėl Klaipėdos miesto savivaldybės tarybos 2011 m. spalio 27 d. sprendimo Nr. T2-331 „Dėl Prekybos ir paslaugų teikimo Klaipėdos miesto viešosiose vietose vietinės rinkliavos nuostatų ir prekybos ir paslaugų teikimo Klaipėdos miesto viešosiose vietose tvarkos aprašo patvirtinimo“ pakeitimo. Pranešėja J. Uptienė.

 7. Dėl Socialinės paramos mokiniams teikimo tvarkos aprašo patvirtinimo. Pranešėja G. Vilimaitienė.

 8. Dėl Klaipėdos miesto savivaldybės tarybos 2019 m. sausio 31 d. sprendimo Nr. T2-33 „Dėl pritarimo Bendradarbiavimo sutarties dėl skaitmeninių inovacijų centro (SIC) sukūrimo ir vystymo projektui“ pakeitimo. Pranešėja J. Činauskaitė.

 9. Dėl Klaipėdos miesto savivaldybės tarybos 2017 m. gruodžio 21 d. sprendimo Nr. T2-320 „Dėl keleivių vežimo kainų patvirtinimo“ pakeitimo. Pranešėjas R. Mockus.

Patvirtinta (už-6).

 1. SVARSTYTA. UAB „Senasis turgus“ įstatinio kapitalo didinimas.

 Pranešėjas – E. Simokaitis. Teigia, kad siūloma padidinti uždarosios akcinės bendrovės „Senasis turgus“ įstatinį kapitalą papildomais kitų asmenų įnašais iki 3 395 842,87 Eur, papildomai išleidžiant 0,29 Eur nominalios vertės 5 737 803 vienetą paprastųjų vardinių akcijų, kurių bendra nominali vertė 1 663 962,87 Eur, nustatant, kad akcijų emisijos kaina lygi jų nominaliai vertei. Klaipėdos miesto savivaldybei nuosavybės teise priklauso 100 proc. uždarosios akcinės bendrovės „Senasis turgus“ (toliau – Bendrovė) akcijų. Bendrovės įstatinį kapitalą sudaro 1 731 880 Eur, kuris padalytas į 0,29 Eur nominalios vertės 5 972 000 vienetų paprastųjų vardinių akcinių. Pagal parengtą turgaus halės Turgaus a. 5A rekonstrukcijos techninį projektą lėšų poreikis rekonstrukcijos darbams sudaro apie 1 400 000,00 Eur. Sprendimas dėl UAB „Senasis turgus“ įstatinio kapitalo didinimo parengtas vadovaujantis LR Vietos savivaldos įstatymu, turgų veikla nėra savivaldybės savarankiška ar valstybės perduota funkcija. Atsižvelgiant į tai, savivaldybės biudžeto lėšos negali būti skiriamos turgaus turto atnaujinimui, dėl ko tikslinga sudaryti galimybes privačiam investuotojui tapti Bendrovės dalyviu, kurio investicijomis ir patirtimi būtų įgyvendintas Bendrovės rekonstrukcijos projektas, efektyvinama Bendrovės veikla, pagerinta teikiamų paslaugų kokybė, priėmus sprendimą padidinti Bendrovės įstatinį kapitalą išleidžiant akcijų emisiją, kurią apmokėtų kitas privatus juridinis asmuo, būtų pritrauktos privačios investicijos į Bendrovės veiklos gerinimą.

 2018 m. spalio 17 d. Savivaldybės tarybos kolegijos posėdyje (2018-10-25 posėdžio protokolas Nr. TAK-6) buvo pritarta Bendrovės įstatinio kapitalo didinimui privačių asmenų lėšomis.

 Tarp Klaipėdos miesto savivaldybės ir privataus investuotojo būtų pasirašoma akcininkų sutartis, kurioje būtų aptartos įmonės valdymo sąlygos, galimybė privačiam investuotojui ateityje didinti turimų akcijų kiekį.

 Vykdant Bendrovės įstatinio kapitalo didinimo privačių asmenų lėšomis savivaldybės valdomas Bendrovės akcijų kiekis nesikeistų, pasikeistų tik valdoma akcijų dalis nuo visų Bendrovės akcijų. Savivaldybės akcijų dalis Bendrovėje sudarytų ne mažiau kaip 51 procentą.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 0.

 2. SVARSTYTA. Klaipėdos miesto savivaldybės tarybos 2017 m. gruodžio 21 d. sprendimo Nr. T2-347 ,,Dėl akcinės bendrovės „Klaipėdos energija“ 2018–2022 metų investicijų plano ir jo finansavimo šaltinių suderinimo“ pakeitimas.

 Pranešėja – I. Kubilienė. Pažymi, kad šiuo sprendimo projektu prašoma pakeisti Klaipėdos miesto savivaldybės tarybos 2017 m. gruodžio 21 d. sprendimu Nr. T2-347 ,,Dėl akcinės bendrovės „Klaipėdos energija“ 2018–2022 metų investicijų plano ir jo finansavimo šaltinių suderinimo“ suderintą akcinės bendrovės „Klaipėdos energija“ 2018–2022 metų investicijų planą jį papildant naujomis priemonėmis.

 Teigia, kad priėmus siūlomą sprendimo projektą atsiras galimybė AB „Klaipėdos energija“ pasinaudoti Europos Sąjungos struktūrinių fondų parama. Įgyvendinus sprendimo projektu siūlomas priemones sumažės šilumos nuostoliai tinkle, padidės šilumos perdavimo efektyvumas ir šilumos tiekimo patikimumas miesto vartotojams.

 A. Šulcas teiraujasi ar klausimas buvo aptartas stebėtojų taryboje. Mano, kad būtų gerai iki tarybos posėdžio turėti stebėtojų tarybos posėdžio protokolą.

 R. Taraškevičius prašo pateikti prie tarybos posėdžio medžiagos stebėtojų tarybos protokolą.

 NUTARTA. Pritarti pateiktam sprendimo projektui. Pateikti stebėtojų tarybos posėdžio protokolą.

 BALSUOTA: už – 4, prieš – 0, susilaiko – 0.

 3. SVARSTYTA. Kompensavimo už neįrengtas automobilių stovėjimo vietas tvarkos aprašo ir sutarties formos patvirtinimas.

 Pranešėja – V. Lendraitienė. Sprendimo projekto tikslas – išskirti Klaipėdos mieste zonas, nustatant jose automobilių stovėjimo vietų skaičių mažinančius koeficientus, vadovaujantis STR 2.06.04:2014 „Gatvės ir vietinės reikšmės keliai. Bendrieji reikalavimai“ VIII skyriaus „Automobilių stovėjimo reglamentavimas“ 30 lentele „Automobilių stovėjimo vietų minimalus skaičius“ ir 108 punktu. Taip pat nustatyti 1500 eurų kompensaciją už kiekvieną neįrengtą automobilių stovėjimo vietą.

 Sprendimo projekte siūloma: senamiestyje (1 zona) taikyti koeficientą 0,25, centrinėje miesto dalyje (2 zona) taikyti koeficientą 0,5, Smiltynėje (3 zona) taikyti koeficientą 0,75, likusiai miesto daliai (4 zona) taikyti koeficientą 1, Už pagal STR 2.06.04:2014 „Gatvės ir vietinės reikšmės keliai. Bendrieji reikalavimai“ 108.2 mažinamas automobilių stovėjimo vietas, kaip kompensaciją nustatyti vienkartinį mokestį už kiekvieną neįrengtą automobilio stovėjimo vietą, rengiant naujos statybos, rekonstravimo ar nekilnojamo turto padalijimo projektą. Gautas lėšas kaupti specialiajame fonde, kurių panaudojimas būtu skiriamas naujų antžeminių – požeminių automobilių saugyklų įrengimui Klaipėdos mieste, Kompensacijos dydį nustatyti 1500 eurų.

 V. Lendraitienė teigia, kad priėmus šį sprendimo projektą bus sudarytos geresnės sąlygos verslo investicijoms senamiestyje ir centrinėje miesto dalyje. Sprendimo projektas turės teigiamą įtaką bevariklio transporto priemonių ( dviračių ) skatinimui. Sukurtas specialus fondas už trūkstamas automobilių stovėjimo vietas sukurs prielaidas antžeminių – požeminių automobilių saugyklų įrengimui.

 A. Šulcas mano, kad reikia atsižvelgti į Parkavimo leidimų išdavimo tvarką, nes pagal ją visiems butams priklauso po vieną leidimą, o pagal pateiktą sprendimo projektą viena parkavimo vieta priklausys vienam namui. Abu sprendimai prieštaraus vienas kitam.

 R. Taraškevičius prašo patikslinti Kompensavimo už neįrengtas automobilių stovėjimo vietas tvarkos aprašo 17 punkto nuostatą: „Einamaisiais metais nepanaudotos kompensacijos lėšos naudojamos kartu su kitais finansiniais metais gautomis lėšomis“.

 NUTARTA. Pritarti pateiktam sprendimo projektuiir pateikti patikslintą Kompensavimo už neįrengtas automobilių stovėjimo vietas tvarkos aprašo 17 punkto nuostatą.

 BALSUOTA: už – 4, prieš – 0, susilaiko – 0.

4.SVARSTYTA. Klaipėdos miesto savivaldybės tarybos 2017 m. liepos 27 d. sprendimo Nr. T2-187 „Dėl kultūros bei meno projektų finansavimo Klaipėdos miesto savivaldybės biudžeto lėšomis tvarkos nustatymo“ pakeitimas.

 Pranešėja – E. Deltuvaitė. Sako, kad sprendimo projektas parengtas siekiant patobulinti Kultūros bei meno projektų finansavimo Klaipėdos miesto savivaldybės biudžeto lėšomis tvarkos aprašą, numatyti priemones mažinančias administracinę naštą projektų vykdytojams ir savivaldybės administracijai, stiprinti projektų kokybės kontrolę, pakoreguoti kitus netikslumus.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 0.

5.SVARSTYTA. Klaipėdos miesto savivaldybės tarybos 2018 m. rugsėjo 27 d. sprendimo Nr. T2-205 „Dėl Netvarkomo arba apleisto, arba nenaudojamo, arba naudojamo ne pagal paskirtį nekilnojamojo turto sąrašo patvirtinimo“ pakeitimas.

 Pranešėjas – G. Pocius. Primena, kad pagal nekilnojamojo turto centrinio duomenų banko išrašą Nr. 21/6119 UAB „Bilukas“ įsigijo administracinį pastatą (unikalus Nr. 2198-7006-8013) ir elektros skydinę (unikalus Nr. 2198-7006-8024), esančius sklype Kretingos g. 100, Klaipėdoje, 2018-12-14, t. y. nepraėjus trims mėnesiams nuo įtraukimo į Sąrašą bei atitinka Aprašo 10.5 punkto reikalavimus.

 Sako, kad sprendimo projektas parengtas remiantis nekilnojamojo turto savininko, UAB „Bilukas“, prašymu. Klaipėdos miesto savivaldybės administracija siūlo išbraukti aukščiau išvardintus pastatus iš Sąrašo. Pažymėtina ta aplinkybė, kad statiniai išbraukti iš 2018 m. mokestinio laikotarpio Sąrašo gali būti įrašyti į 2019 ar paskesnių metų Sąrašą, jei jų naudotojai nustos vykdyti Lietuvos Respublikos statybos įstatymo 47 straipsnyje nustatytas pareigas.

 G. Pocius prašo leisti pakeisti sprendimo projekto paskutinę pastraipą ir ją išdėstyti taip: „Šis sprendimas gali būti skundžiamas Lietuvos administracinių ginčų komisijos Klaipėdos apygardos skyriui arba Regionų apygardos administraciniam teismui, skundą (prašymą) paduodant bet kuriuose šio teismo rūmuose, per vieną mėnesį nuo šio sprendimo paskelbimo dienos“.

 NUTARTA. Pritarti pateiktam sprendimo projektui su pakeitimu. Sprendimo projekto paskutinę pastraipą išdėstant taip: „Šis sprendimas gali būti skundžiamas Lietuvos administracinių ginčų komisijos Klaipėdos apygardos skyriui arba Regionų apygardos administraciniam teismui, skundą (prašymą) paduodant bet kuriuose šio teismo rūmuose, per vieną mėnesį nuo šio sprendimo paskelbimo dienos“.

 BALSUOTA: už – 4, prieš – 0, susilaiko – 0.

 6. SVARSTYTA. Klaipėdos miesto savivaldybės tarybos 2011 m. spalio 27 d. sprendimo Nr. T2-331 „Dėl Prekybos ir paslaugų teikimo Klaipėdos miesto viešosiose vietose vietinės rinkliavos nuostatų ir prekybos ir paslaugų teikimo Klaipėdos miesto viešosiose vietose tvarkos aprašo patvirtinimo“ pakeitimas.

 Pranešėja – J. Uptienė. Siūlo pakeisti Prekybos ir paslaugų teikimo Klaipėdos miesto viešosiose vietose vietinės rinkliavos nuostatus (toliau – Nuostatai) ir papildyti Nuostatų 5 punktą, kuriame nustatyta, kada vietinė rinkliava už prekybą ir paslaugų teikimą Klaipėdos miesto viešosiose vietose netaikoma. Siūlo papildyti vietinės rinkliavos už prekybą ir paslaugų teikimą lengvatas ir jas taikyti: Klaipėdos miesto savivaldybės etnokultūros centro organizuojamų tarptautinio folkloro festivalio „Parbėg laivelis“, tarptautinio nematerialaus kultūros paveldo festivalio „Lauksnos“, Joninių, Užgavėnių ir Atvelykio švenčių metu, VšĮ „Klaipėdos turizmo ir kultūros informacijos centras“ organizuojamų liaudies amatų, vykstančių atplaukus kruiziniams laivams metu, VšĮ „Klaipėdos šventės“ organizuojamų laivų parado, naujametinių ir šviesų festivalio prekybinių mugių metu.

 NUTARTA. Pritarti pateiktam sprendimo projektui.

 BALSUOTA: už – 3, prieš – 0, susilaiko – 1.

 7. SVARSTYTA. Socialinės paramos mokiniams teikimo tvarkos aprašo patvirtinimas.

 Pranešėja – G. Vilimaitienė. Teigia, kad tarybos sprendimo „Dėl Socialinės paramos mokiniams teikimo tvarkos aprašo patvirtinimo“ projektu siekiama suderinti Socialinės paramos mokiniams teikimo tvarkos aprašo nuostatas su Lietuvos Respublikos socialinės paramos mokiniams įstatymo pakeitimais bei tobulinti teisinį reguliavimą, susijusi su socialinės paramos mokiniams aprėpties ir veiksmingumo didinimu, užtikrinant didesnę finansinę paramą šeimoms, auginančioms mokyklinio amžiaus vaikus.

 G. Vilimaitienė prašo leisti išbraukti iš Socialinės paramos mokiniams teikimo tvarkos aprašo 41 punkto žodžius „bei aprūpinimui mokinio reikmenimis“.

 NUTARTA. Pritarti pateiktam sprendimo projektui su pakeitimu - išbraukti iš Socialinės paramos mokiniams teikimo tvarkos aprašo 41 p. žodžius „bei aprūpinimui mokinio reikmenimis“.

 BALSUOTA: už – 4, prieš – 0, susilaiko – 0.

 8. SVARSTYTA. Klaipėdos miesto savivaldybės tarybos 2019 m. sausio 31 d. sprendimo Nr. T2-33 „Dėl pritarimo Bendradarbiavimo sutarties dėl skaitmeninių inovacijų centro (SIC) sukūrimo ir vystymo projektui“ pakeitimas.

 Pranešėja – J. Činauskaitė. Sako, kad siekiant su Partneriais pasirašyti Bendradarbiavimo sutartį dėl Skaitmeninių inovacijų centro (SIC) sukūrimo ir vystymo, kurios projektui buvo pritarta Klaipėdos miesto savivaldybės tarybos 2019 m. sausio 31 d. sprendimu Nr. T2 33 „Dėl pritarimo Bendradarbiavimo sutarties dėl Skaitmeninių inovacijų centro (SIC) sukūrimo ir vystymo projektui“ atsirado nenumatytos aplinkybės, kuomet pasikeitė dalis partnerių (vieni partneriai pasitraukė, kiti parodė iniciatyvą prisijungti), o Sutarties projekte nebuvo įrašyta Sutarties įsigaliojimo nuostata. Sprendimo projektas parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 0.

 9. SVARSTYTA. Klaipėdos miesto savivaldybės tarybos 2017 m. gruodžio 21 d. sprendimo Nr. T2-320 „Dėl keleivių vežimo kainų patvirtinimo“ pakeitimas.

 Pranešėjas – R. Mockus. Pažymi, kad sprendimo projekto tikslas – suteikti galimybę nuo 2019 m. rugsėjo 1 d. Klaipėdos mieste esančių mokyklų 1-4 klasių mokiniams, už 10 eurų įsigyti elektroninį terminuotą vardinį bilietą, galiojantį mokslo metų laikotarpiu, darbo dienomis, devynis mėnesius. Taip būtų įgyvendintas Klaipėdos miesto savivaldybės tarybos patvirtintas darnaus judumo plano vieni iš tikslų. Įvedus pigesnį naujos rūšies viešojo transporto terminuotą bilietą 1-4 klasių moksleiviams atsirastų geresnės finansinės galimybės daugiau naudotis viešuoju transportu moksleiviams, taupant tėvų laiką, gaištamą automobilių spūstyse. Vadovaujantis LR Transporto lengvatų įstatymu, dieninių bendrojo lavinimo mokyklų mokiniams šiuo metu taikoma 80 proc. nuolaida, kuri kompensuojama iš Savivaldybės biudžeto. Šiuo metu apie 545 (7 proc. visų 1-4 klasių moksleivių) pradinių klasių moksleivių viešuoju transportu naudojasi tik darbo dienomis. Prognozuojama, kad tarybai pritarus, papildomai naujos rūšies bilietą įsigys dar apie 25 proc. pradinių klasių moksleivių ir metinis Savivaldybės kompensacijų lėšų poreikis išaugtų apie 194,00 tūkst. Eur.

Taip pat siūloma įvesti naują 9 mėnesius darbo dienomis galiojantį elektroninį terminuotą vardinį bilietą, kurį turės galimybę įsigyti visi Klaipėdos miesto moksleiviai bei studentai.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 0.

 Posėdis baigėsi 13.50 val.

Posėdžio pirmininkas Rimantas Taraškevičius

Posėdžio sekretorė Lietutė Demidova